མཐར་རྫ་དམར་དཔོན་པོས་ཁ་མཆུ་འདུམ་དུས།བྱང་སྤྱིའི་སྐུ་ཚབ་ཨ་མདོ་སྟོད་མའི་དཔོན་རིན་ཆེན་གཡང་འགྲུབ་གཟུ་བ་བྱས་ཤིང་།རྫ་དམར་དཔོན་ཞྭ་སྒྲ་འཆི་མེད་དང་།དྭགས་པོའི་མ་ཎི་ལྷ་པ་བཅས་ན་ནག་ཟངས་དཀར་ལ་འཛོམས་ནས་གྱོད་འདུམ་བྱས་ཤིང་།དཔོན་རིན་ཆེན་གཡང་འགྲུབ་ཀྱི་གུར་ནང་དུ།གུར་སྦུག་ལ་འབོད་གདན་ཉིས་རྩེག་ཐོག་དཔོན་རིན་ཆེན་གཡང་འགྲུབ་བཞུགས་ཤིང་།གཡས་གྲལ་ལ་ཞྭ་སྒྲ་འཆི་མེད་སྐུ་འཁོར།གཡོན་གྲལ་མ་ཎི་ལྷ་བ་སྐུར་འཁོར་བསྡད་པ།སྐབས་དེར་དཔོན་རིན་ཆེན་གཡང་འགྲུབ་ཀྱིས་རྒྱལ་པོའི་བཀའ་ཁྲིམས་རྩིས་མེད་བཏང་།ས་གནས་དཔོན་པོ་སྣང་མེད་བྱས་ཏེ།ཁྱེད་རྫ་དམར་དང་དྭགས་པོ་གཉིས་བར་ལ་མི་ཤི་རྟ་འགྱེལ་བྱུང་སྟེ།རྫ་རི་རག་པའི་གོང་གསེང་ལ།།འབྲོང་བྲེ་མོ་གསོད་བྱེད་ཀྱི་མདའ།།ཁྲིམས་ས་ཡར་ལུང་གོང་མ་ལ།།གྱོད་ཡ་སྒྱེལ་བྱེད་ཀྱི་ཚིག་ཅི་ཡོད་ལབ་ཞེས་བཤད་དུས།རྫ་དམར་དཔོན་དང་དྭགས་པོ་དཔོན་གཉིས་ཀྱིས་གཏམ་དཔེ་ལེན་དཔེ་འཇོག་གིས་ཉིན་གསུམ་རིང་བཤད་ཀྱང་མ་འགྲིག་པར།དཔོན་རིན་ཆེན་གཡང་འགྲུབ་ནས།ཁྱེད་གཉིས་ཀྱིས་ཧམ་པ་རི་ཙམ་བཤད་ནས།བདེན་པ་གཡག་ཙམ་ཐོབ་རེ་མ་བཤད།ངས་སྒ་ཉག་ཉག་མི་ལ་བདེ་བ་ཞིག་དང་།གཟར་བལ་སྟན་རྟ་ལ་འཇམ་ལེ་ཞིག་བྱེད་།ཟེར་ནས།ཁོ་གཉིས་སོ་སོའི་མཉམ་དུ་ཉིན་གཉིས་རིང་གྲོས་བསྡུར་བྱས་ཏེ།མཐར་འདུམ་འགྲིག་ཐུབ་པ་བྱུང་ཚུལ་གྱིས་དེབ་མཇུག་རྫོགས་པར་བྲིས་འདུག